text: Op de Voys: Als hier nae volcht.
  
  
  
  
  EEn vaste Borch is onse Godt,
  Een goet Gheweer end Wapen,
  Hy helpt ons vry wt aller Noot,
  Die ons nu coemt gheraecken.
  Die oude boos' Vyandt,
  Met ernste hy't nu meynt,
  Groot Macht end veel List,
  Syn grouw'lijck Rusting' is,
  Op Aerd' is niet syns ghelijcken.
  
  2.	Met onser macht ist niet ghedaen,
  Wy zijn all' haest verloren,
  Het strijdt voor ons die rechte Man,
  Dien Godt heeft selfs vercoren,
  
  Vraecht ghy wie hy is?
  Hy heet JEsus Christ,
  Der HEER Zebaoch,
  Daer is gheen ander GOdt,
  Dat Velt moet hy behouden.
  
  3.	Oft ooc de Werelt vol Duyvels waer
  End wouden ons verslinghen,
  Soo vreesen wy ons met een haeyr,
  Het moet ons doch ghelinghen,
  De Vorst deser Werlt,
  Hoe fel dat hy hem stelt,
  Doet hy ons doch nicht,
  Dat maeckt, dat hy is Ghericht
  Het Woort dat kan hem vellen.
  
  4.	Dat Woort sy sullen laten staen,
  End gheen Danck daer toe haven,
  Hy is by ons wel op de Baen,
  Met synen Gheest end Gaven,
  Nemen sy ons het Lijff,
  T'goet, Eer, Kindt ende Wijff,
  Laet varen daer hin,
  Sy hebbens gheen Ghewin,
  Dat Rijck moet ons doch blijven.
  
  5.	Loff, Eer end prijs den hoochsten God,
  Den Vader aller Ghenaden,
  Die ons wt Liefd' gheschoncken had'
  Syn Soon voor onsen schaden,
  Met Godt den heylighen Gheyst,
  Tot syn Rijck hy ons heyst,
  
  Van Sonden ons bevrijdt,
  Den Wech ten Hemel leyt,
  Die help ons vrolijck, Amen.